钦定古今图书集成/明伦汇编/官常典/第374卷 > 《太常少卿厅壁记》唐·独孤及
## 钦定古今图书集成/明伦汇编/官常典/第374卷 > 《太常少卿厅壁记》唐·独孤及

《太常》，掌玉帛钟鼓等威文物，以报本乎天地、神祇、人
鬼。〈集作天神地祇〉凡吉凶宾军嘉之礼，唐虞谓之秩宗，周谓
之宗伯，秦谓之奉常，汉谓之太常，其掌一也。后魏太
和十五年，始建少卿，官少小也，用别二卿大小之序，
亦犹宗伯有小宗伯，列国有上卿、下卿，郡有守丞，亦
谓亚一等，以少参长，而佐其成务焉。故事，自御史中
丞、给事中、中书舍人迁秩为亚卿者，必于是司。故官
因职雄，地以人贵，馀八卿不敢与太常齿。广德中，上
尤审官，注意礼乐。其选也，以才能不以资，以恩泽不
以劳。谓李公卿材也，是用超拜。公将以忠孝敬慎，肃
恭神人，且懋其官府政令，俾无不恪。方议酌前贤之
遗尘而损益之，乃瞻居壁所。〈集作史〉《记》漫灭。于是夏五
月己丑，皆姓而名之，使如珠之贯。盱衡指顾，俨若对
面。曰：“贤者吾得而师之，不贤者吾幸”〈集作韦是〉“而弦之贤
远乎哉！”既进牍，然后命博士河南独孤及为之志。